b'\n_START_ARTICLE_\nOb\xc4\x8dina Lo\xc5\xa1ka dolina\n_START_SECTION_\nNaselja v ob\xc4\x8dini\n_START_PARAGRAPH_\nBabna Polica, Babno Polje, Dane, Dolenje Poljane, Iga vas, Klance, Kne\xc5\xbeja Njiva, Kozari\xc5\xa1\xc4\x8de, Lo\xc5\xbe, Markovec, Nadlesk, Podcerkev, Podgora pri Lo\xc5\xbeu, Podlo\xc5\xbe, Pudob, Stari trg pri Lo\xc5\xbeu, Sveta Ana pri Lo\xc5\xbeu, \xc5\xa0marata, Vi\xc5\xa1evek, Vrh, Vrhnika pri Lo\xc5\xbeu\n_START_SECTION_\nLo\xc5\xa1ka dolina\n_START_PARAGRAPH_\nLo\xc5\xa1ka dolina je z vseh strani zaprta kra\xc5\xa1ka globel s precej ravnim, deloma poplavnim dnom, ki ga obdajajo vi\xc5\xa1je kra\xc5\xa1ke planote od Blok do Racne gore na severu in vzhodu do mogo\xc4\x8dnega Sne\xc5\xbenika (1796 m) ter Javornikov na jugu in zahodu. Po vseh naravnih zna\xc4\x8dilnostih spada Lo\xc5\xa1ka dolina med tipi\xc4\x8dna kra\xc5\xa1ka polja, vendar se po legi, obliki ter vodnih razmerah, pa tudi po gospodarski rabi prostora precej razlikuje od sosednjih kra\xc5\xa1kih polj v pore\xc4\x8dju reke Ljubljanice._NEWLINE_Odprt in dokaj raven, travnat in njivski svet sredi gozdov se razteza v nadmorski vi\xc5\xa1ini med 570 in 590 m._NEWLINE_V Lo\xc5\xa1ko dolino se s kra\xc5\xa1kega zaledja izpod Sne\xc5\xbeni\xc5\xa1kega pogorja prelivajo le visoke vode, ki ne morejo odte\xc4\x8di po podzemeljskih kanalih mimo polja. Zato so na tem obmo\xc4\x8dju pogoste poplave zlasti ob mo\xc4\x8dnej\xc5\xa1em jesenskem de\xc5\xbeevju._NEWLINE_Kot posebnost kra\xc5\xa1kega sveta je znana tudi Kri\xc5\xbena jama kot preto\xc4\x8dna vodna jama med kra\xc5\xa1kimi polji. Le\xc5\xbei na severnem robu Lo\xc5\xa1ke doline in ima 22 jezer. Jezera lo\xc4\x8dujejo sigasti pragovi. Po podzemnih vodnih kanalih je mo\xc5\xbeen ogled podolgovatih jezer med Kalvarijo in Kristalno goro le s \xc4\x8dolni. Jama je znana po najdbah kosti ledenodobnega jamskega medveda.\n_START_SECTION_\nNastenek ob\xc4\x8dine Lo\xc5\xa1ka dolina\n_START_PARAGRAPH_\nOb\xc4\x8dino Lo\xc5\xa1ka dolina je ustanovil Dr\xc5\xbeavni zbor Republike Slovenije na seji dne 3. oktobra 1994, s sprejetjem Zakona o ustanovitvi ob\xc4\x8din ter o dolo\xc4\x8ditvi njihovih obmo\xc4\x8dij. Takrat sta se podro\xc4\x8dji nekdanjih krajevnih skupnosti Bloke in Lo\xc5\xa1ka dolina lo\xc4\x8dili iz skupne ob\xc4\x8dine Cerknica in ustanovili svojo ob\xc4\x8dino, a le do leta 1998, ko so tudi Bloke postale samostojna ob\xc4\x8dina. Ob\xc4\x8dina Lo\xc5\xa1ka dolina tako v svoji sedanji obliki in obsegu obstaja od 22. julija 1998. leta._NEWLINE_Ob\xc4\x8dina Lo\xc5\xa1ka dolina ima 166,8 km2 ._NEWLINE_Statisti\xc4\x8dni podatki za leto 2013 ka\xc5\xbeejo o tej ob\xc4\x8dini tako sliko\xc2\xa0 (Statisti\xc4\x8dni urad RS):_NEWLINE_Sredi leta 2013 je imela ob\xc4\x8dina pribli\xc5\xbeno 3.900\xc2\xa0prebivalcev\xc2\xa0(pribli\xc5\xbeno 2.000 mo\xc5\xa1kih in 1.900 \xc5\xbeensk). Po \xc5\xa1tevilu prebivalcev se je med slovenskimi ob\xc4\x8dinami uvrstila na 130. mesto. Na kvadratnem kilometru povr\xc5\xa1ine ob\xc4\x8dine je \xc5\xbeivelo povpre\xc4\x8dno 23 prebivalcev; torej je bila\xc2\xa0gostota naseljenosti\xc2\xa0tu manj\xc5\xa1a kot v celotni dr\xc5\xbeavi (102 prebivalca na km2).'